CELEX: 32021R2119
Language: sk
Date: 2021-12-01 00:00:00
Title: Vykonávacie nariadenie Komisie (EÚ) 2021/2119 z 1. decembra 2021, ktorým sa stanovujú podrobné pravidlá týkajúce sa určitých záznamov a vyhlásení požadovaných od prevádzkovateľov a skupín prevádzkovateľov a technických prostriedkov na vydávanie certifikátov v súlade s nariadením Európskeho parlamentu a Rady (EÚ) 2018/848 a ktorým sa mení vykonávacie nariadenie Komisie (EÚ) 2021/1378, pokiaľ ide o vydávanie certifikátov pre prevádzkovateľov, skupiny prevádzkovateľov a vývozcov v tretích krajinách

2.12.2021   
               
               
                  SK
               
               
                  Úradný vestník Európskej únie
               
               
                  L 430/24
               
            
         VYKONÁVACIE NARIADENIE KOMISIE (EÚ) 2021/2119
         z 1. decembra 2021,
         ktorým sa stanovujú podrobné pravidlá týkajúce sa určitých záznamov a vyhlásení požadovaných od prevádzkovateľov a skupín prevádzkovateľov a technických prostriedkov na vydávanie certifikátov v súlade s nariadením Európskeho parlamentu a Rady (EÚ) 2018/848 a ktorým sa mení vykonávacie nariadenie Komisie (EÚ) 2021/1378, pokiaľ ide o vydávanie certifikátov pre prevádzkovateľov, skupiny prevádzkovateľov a vývozcov v tretích krajinách
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2018/848 z 30. mája 2018 o ekologickej poľnohospodárskej výrobe a označovaní produktov ekologickej poľnohospodárskej výroby a o zrušení nariadenia Rady (ES) č. 834/2007 (1), a najmä na jeho článok 35 ods. 10, článok 39 ods. 2 písm. a) a b) a článok 45 ods. 4,
         keďže:
         
                     (1)
                  
                  
                     V súlade s článkom 35 ods. 1 písm. a) nariadenia (EÚ) 2018/848 sa certifikát, ktorý poskytujú prevádzkovateľom alebo skupinám prevádzkovateľov príslušné orgány alebo v náležitom prípade štátne inšpekčné organizácie alebo súkromné inšpekčné organizácie, má vydať podľa možnosti v elektronickej podobe. Vývoj a úplné zavedenie elektronického obchodného kontrolného a expertného systému (TRACES) uvedeného v článku 2 bode 36 vykonávacieho nariadenia Komisie (EÚ) 2019/1715 (2) umožní od 1. januára 2023 všetkým príslušným orgánom, štátnym inšpekčným organizáciám a súkromným inšpekčným organizáciám v Únii vydávanie certifikátov v elektronickej podobe. Z tohto dôvodu je potrebné stanoviť, že certifikát uvedený v článku 35 nariadenia (EÚ) 2018/848 sa musí od 1. januára 2023 vydať v elektronickej podobe prostredníctvom systému TRACES.
                  
               
                     (2)
                  
                  
                     V nariadení (EÚ) 2018/848 sa od prevádzkovateľov a skupín prevádzkovateľov vyžaduje, aby viedli záznamy na účely preukázania súladu s uvedeným nariadením. Určité minimálne požiadavky na vedenie záznamov a podrobnosti sú stanovené v článku 9 ods. 10 písm. c) a článku 34 ods. 5 nariadenia (EÚ) 2018/848 a v prílohách II a III k uvedenému nariadeniu.
                  
               
                     (3)
                  
                  
                     V súlade so všeobecnými pravidlami výroby uvedenými v nariadení (EÚ) 2018/848 sa musia v prípade potreby zaviesť preventívne opatrenia a opatrenia predbežnej opatrnosti na každom stupni výroby, prípravy a distribúcie. Príslušné úradné kontroly preto zahŕňajú najmä overovanie uplatňovania takýchto opatrení prevádzkovateľmi a skupinami prevádzkovateľov. Hoci uplatňovanie niektorých z uvedených opatrení možno overiť fyzickými inšpekciami na mieste, v prípade iných opatrení sú na preukázanie ich uplatňovania potrebné záznamy. Prevádzkovatelia a skupiny prevádzkovateľov by preto mali viesť takéto záznamy, aby ich v prípade potreby mohli predložiť ako dôkaz. Napríklad ako dôkaz o opatreniach, ktoré sa prijali s cieľom zabrániť kontaminácii nepovolenými produktmi a látkami a zmiešaniu s neekologickými produktmi, možno poskytnúť tak, že sa uchovávajú dôkazy o čistení zariadení, vybavenia a dopravných prostriedkov a dôkazy o odbornej príprave.
                  
               
                     (4)
                  
                  
                     Evidencia dokumentov je relevantná aj na účely vysledovateľnosti a hmotnostnej bilancie, a teda aj na posúdenie súladu s nariadením (EÚ) 2018/848. Kontroly vysledovateľnosti a hmotnostnej bilancie sa podľa delegovaného nariadenia Komisie (EÚ) 2021/771 (3) vzťahujú na konkrétne informácie, ktoré je potrebné odôvodniť príslušnými dokumentmi. Prevádzkovatelia a skupiny prevádzkovateľov by mali dané dokumenty viesť s cieľom poskytnúť dôkazy o súlade ich činností s predpismi.
                  
               
                     (5)
                  
                  
                     V súlade s článkom 38 ods. 2 nariadenia (EÚ) 2018/848 sa úradné kontroly majú vykonávať najmä na základe pravdepodobnosti nedodržiavania súladu. Príslušné orgány alebo v náležitom prípade štátne inšpekčné organizácie alebo súkromné inšpekčné organizácie potrebujú na tento účel relevantné informácie. Preto sa v článku 39 ods. 1 písm. b) nariadenia (EÚ) 2018/848 vyžaduje, aby prevádzkovatelia a skupiny prevádzkovateľov podávali všetky vyhlásenia a iné oznámenia, ktoré sú potrebné pre úradné kontroly. Okrem toho sa v článku 39 ods. 1 písm. d) bode i) uvedeného nariadenia okrem iného vyžaduje úplný opis ich ekologických výrobných jednotiek alebo výrobných jednotiek v období konverzie a ich činností.
                  
               
                     (6)
                  
                  
                     S cieľom zabezpečiť, aby sa úradné kontroly mohli vhodne plánovať, je potrebné špecifikovať informácie, ktoré sa majú v týchto vyhláseniach a iných oznámeniach uvádzať, a to najmä informácie týkajúce sa činností, ktoré sú predmetom subdodávok, a určité podrobnosti o výrobných jednotkách a iných priestoroch, zariadeniach a jednotkách používaných na činnosti prevádzkovateľov a skupín prevádzkovateľov, ako aj plánovanej prognózy výroby.
                  
               
                     (7)
                  
                  
                     V súlade s článkom 1 prvým odsekom a článkom 1 druhým odsekom písm. a) vykonávacieho nariadenia Komisie (EÚ) 2021/1378 (4), ktoré sa uplatňuje od 1. januára 2022, štátne inšpekčné organizácie a súkromné inšpekčné organizácie uznané v súlade s článkom 46 ods. 1 nariadenia (EÚ) 2018/848 sú povinné prevádzkovateľom, skupinám prevádzkovateľov a vývozcom v tretích krajinách, ktorí boli podrobení kontrolám uvedeným v článku 45 ods. 1 písm. b) bode i) uvedeného nariadenia, poskytnúť certifikát, ktorý sa má vydať v elektronickej podobe a s použitím systému TRACES. Keďže používanie systému TRACES nebude možné pred 1. januárom 2023, je potrebné odložiť povinnosť používať systém TRACES aj vo vykonávacom nariadení (EÚ) 2021/1378.
                  
               
                     (8)
                  
                  
                     Vykonávacie nariadenie (EÚ) 2021/1378 by sa preto malo zodpovedajúcim spôsobom zmeniť.
                  
               
                     (9)
                  
                  
                     V záujme jednoznačnosti a právnej istoty by sa toto nariadenie malo uplatňovať odo dňa začatia uplatňovania nariadenia (EÚ) 2018/848. Ustanovenie o používaní systému TRACES by sa však malo uplatňovať od 1. januára 2023.
                  
               
                     (10)
                  
                  
                     Opatrenia stanovené v tomto nariadení sú v súlade so stanoviskom Výboru pre ekologickú poľnohospodársku výrobu,
                  
               PRIJALA TOTO NARIADENIE:
         
            Článok 1
            Vydávanie certifikátu uvedeného v článku 35 ods. 1 nariadenia (EÚ) 2018/848 v elektronickej podobe
            Certifikát uvedený v článku 35 ods. 1 nariadenia (EÚ) 2018/848 sa vydáva takto:
            
                        a)
                     
                     
                        v súlade so vzorom stanoveným v prílohe VI k nariadeniu (EÚ) 2018/848;
                     
                  
                        b)
                     
                     
                        v elektronickej podobe s použitím elektronického obchodného kontrolného a expertného systému (TRACES) uvedeného v článku 2 bode 36 vykonávacieho nariadenia (EÚ) 2019/1715.
                     
                  
         
            Článok 2
            Záznamy, ktoré majú viesť prevádzkovatelia a skupiny prevádzkovateľov
            
               1.   Prevádzkovatelia a skupiny prevádzkovateľov vedú všetky potrebné dokumenty vrátane skladových a finančných záznamov, ktoré príslušným orgánom alebo v náležitom prípade štátnym inšpekčným organizáciám alebo súkromným inšpekčným organizáciám umožnia vykonávať najmä tieto kontroly:
               
                           a)
                        
                        
                           kontroly preventívnych opatrení a opatrení predbežnej opatrnosti prijatých v súlade s článkom 9 ods. 6 a článkom 28 nariadenia (EÚ) 2018/848;
                        
                     
                           b)
                        
                        
                           kontrolu vysledovateľnosti v súlade s článkom 1 ods. 4 delegovaného nariadenia (EÚ) 2021/771;
                        
                     
                           c)
                        
                        
                           kontrolu hmotnostnej bilancie v súlade s článkom 1 ods. 5 delegovaného nariadenia (EÚ) 2021/771.
                        
                     
            
               2.   Dokumenty, ktoré sa majú uchovávať na účely kontrol uvedených v odseku 1 písm. a), zahŕňajú najmä dokumenty potvrdzujúce, že prevádzkovateľ alebo skupina prevádzkovateľov prijali primerané a vhodné opatrenia s cieľom:
               
                           a)
                        
                        
                           predchádzať škodcom a chorobám;
                        
                     
                           b)
                        
                        
                           zabrániť kontaminácii produktmi a látkami, ktoré nie sú povolené na používanie v ekologickej poľnohospodárskej výrobe v súlade s nariadením (EÚ) 2018/848, a zmiešaniu s neekologickými produktmi.
                        
                     
         
         
            Článok 3
            Vyhlásenia a iné oznámenia potrebné pre úradné kontroly
            Prevádzkovatelia a skupiny prevádzkovateľov uvedú vo svojich vyhláseniach alebo oznámeniach podľa článku 39 ods. 1 písm. b) nariadenia (EÚ) 2018/848 príslušnému orgánu, štátnej inšpekčnej organizácii alebo súkromnej inšpekčnej organizácii, ktoré vykonávajú úradné kontroly, tieto informácie:
            
                        a)
                     
                     
                        ktoré činnosti, na ktoré sa vzťahuje certifikát uvedený v článku 35 ods. 1 nariadenia (EÚ) 2018/848, sú predmetom subdodávok;
                     
                  
                        b)
                     
                     
                        adresu alebo geolokalizáciu ekologických výrobných jednotiek, výrobných jednotiek v období konverzie a neekologických výrobných jednotiek, oblasť zberu voľne rastúcich rastlín alebo rias a iných priestorov a jednotiek používaných na ich činnosti;
                     
                  
                        c)
                     
                     
                        v prípade chovov rozdelených na rôzne výrobné jednotky v súlade s článkom 9 ods. 7 nariadenia (EÚ) 2018/848 opis a adresu alebo geolokalizáciu neekologických výrobných jednotiek;
                     
                  
                        d)
                     
                     
                        plánovanú prognózu výroby.
                     
                  Uvedené vyhlásenia a oznámenia sa v prípade potreby aktualizujú.
         
         
            Článok 4
            Zmena vykonávacieho nariadenia (EÚ) 2021/1378
            Vykonávacie nariadenie (EÚ) 2021/1378 sa mení takto:
            
                        1.
                     
                     
                        V článku 1 sa druhý odsek písm. a) nahrádza takto:
                        
                                    „a)
                                 
                                 
                                    sa vydáva takto:
                                    
                                                i)
                                             
                                             
                                                v súlade so vzorom stanoveným v prílohe I k tomuto nariadeniu;
                                             
                                          
                                                ii)
                                             
                                             
                                                v elektronickej podobe s použitím elektronického obchodného kontrolného a expertného systému (TRACES) uvedeného v článku 2 bode 36 vykonávacieho nariadenia Komisie (EÚ) 2019/1715 (*1);
                                             
                                          
                              
                           (*1)  Vykonávacie nariadenie Komisie (EÚ) 2019/1715 z 30. septembra 2019, ktorým sa stanovujú pravidlá fungovania systému riadenia informácií pre úradné kontroly a jeho zložiek („nariadenie o IMSOC“) (Ú. v. EÚ L 261, 14.10.2019, s. 37).“"
                        
                     
                  
                        2.
                     
                     
                        V článku 3 sa dopĺňa tento tretí odsek:
                        „Článok 1 druhý odsek písm. a) bod ii) sa uplatňuje od 1. januára 2023.“
                     
                  
         
            Článok 5
            Nadobudnutie účinnosti a uplatňovanie
            Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
            Uplatňuje sa od 1. januára 2022.
            Článok 1 písm. b) sa uplatňuje od 1. januára 2023.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 1. decembra 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 150, 14.6.2018, s. 1.
         
            (2)  Vykonávacie nariadenie Komisie (EÚ) 2019/1715 z 30. septembra 2019, ktorým sa stanovujú pravidlá fungovania systému riadenia informácií pre úradné kontroly a jeho zložiek („nariadenie o IMSOC“) (Ú. v. EÚ L 261, 14.10.2019, s. 37).
         
            (3)  Delegované nariadenie Komisie (EÚ) 2021/771 z 21. januára 2021, ktorým sa dopĺňa nariadenie Európskeho parlamentu a Rady (EÚ) 2018/848 stanovením osobitných kritérií a podmienok pre kontroly účtovných dokladov v rámci úradných kontrol v ekologickej poľnohospodárskej výrobe a úradných kontrol skupín prevádzkovateľov (Ú. v. EÚ L 165, 11.5.2021, s. 25).
         
            (4)  Vykonávacie nariadenie Komisie (EÚ) 2021/1378 z 19. augusta 2021, ktorým sa stanovujú určité pravidlá týkajúce sa certifikátu vydávaného pre prevádzkovateľov, skupiny prevádzkovateľov a vývozcov v tretích krajinách, ktorí sa podieľajú na dovoze produktov ekologickej poľnohospodárskej výroby a produktov z konverzie do Únie, a ktorým sa stanovuje zoznam uznaných štátnych inšpekčných organizácií a súkromných inšpekčných organizácií v súlade s nariadením Európskeho parlamentu a Rady (EÚ) 2018/848 (Ú. v. EÚ L 297, 20.8.2021, s. 24).